Die Kommando Leier, Danie Naudé, het tydens die geleentheid daarop gewys dat weens die Covid-19 inperking kon daar nie soos normaalweg aan kentekens gewerk word nie. Gelukkig het die hoofbestuur van die Voortrekkers besluit om die Super Snuiter projekte deur te gee waar die lede en hul ouers tuis hieraan kon werk en Ysterberg bestuur besluit het dat hul sodoende ABC punte vir hulself kan verdien.
Die toekennings het met die inlywing van die nuwe Penkop en Drawwertjie lede afgeskop. Tydens hierdie geleentheid moes die lede wat gedurende 2020 ingeskryf het ook hul inlywingsertifikate skroei as bewys dat hulle die Voortrekkers se etos sal uitdra. Die Penkoppe en Drawwertjies is die jongste lede van die Voortrekkers.
Die pandemie het ook die Kommando se finansies deurmekaar gemaak deurdat sommige ouers wie se inkomste deur die inperking geraak is, nie die volle ledegeld kon bekostig nie.
Kampe speel ’n integrale rol deurdat die kinders leer om mekaar te respekteer en saam te werk om die verskeie veld-kentekens te verwerf. Tans is hulle hoop vir 2021 gerig op die Jakaranda kamp vir hulle Penkoppe en Drawwertjie.